हेल्पले खेल छाड्दा एपीएफको अग्रता
हेल्प नेपाल स्पोर्ट्स क्लबले ‘वाकओभर’ दिँदा राष्ट्रिय पुरुष क्लब लिग भलिबलको च्याम्पियन बन्न एपीएफ क्लबलाई सहज हुने भएको छ । विदेशी खेलाडीको विवादले बुधबार हेल्प प्रतियोगिताबाट बाहिरिएपछि एपीएफ तालिकाको शीर्षस्थान पुगेको हो । 
लेखनाथ — हेल्प नेपाल स्पोर्ट्स क्लबले ‘वाकओभर’ दिँदा राष्ट्रिय पुरुष क्लब लिग भलिबलको च्याम्पियन बन्न एपीएफ क्लबलाई सहज हुने भएको छ । विदेशी खेलाडीको विवादले बुधबार हेल्प प्रतियोगिताबाट बाहिरिएपछि एपीएफ तालिकाको शीर्षस्थान पुगेको हो । एपीएफ एकै दिन दोहोरो जित हासिल गरेर १४ अंक जोड्न सफल भयो । अघिल्लो खेलमा ढोरपाटन स्पोर्टस क्लबलाई ३–० को सोझो सेटमा हराएर एपीएफले ३ अंक जोड्यो । एपीएफले कुनै अंक जोड्न नसकेको ढोरपाटनविरुद्ध २५–१२, २५–२१, २५–१५ को सेटमा खेल जित्यो । हेल्पको वाकओभरपछि भने दुई विभागीय टिम पुलिस र आर्मीलाई पछि पार्दै एपीएफ अग्रस्थान पुगेको हो । आर्मीले पनि बुधबार दोहोरो जित निकाल्दै लिगको आफूलाई दोस्रो स्थानमा कायम राख्यो । पछिल्ला खेलमा लय समातेको रूपन्देहीको मणिमुकुन्द भलिबल क्लबलाई हराउन आर्मीलाई त्यति सहज भएन । आर्मीले पहिलो सेट १७–२५ ले गुमाउँदा दोस्रो सेट २६–२४ ले आफ्नो पक्षमा पार्‍यो । तेस्रो सेटमा आर्मी २४–२६ ले पछि पर्‍यो । चौथो सेटमा लय लिएको आर्मीले २५–९, १५–२ ले मणिमुकुन्दको चुनौतीलाई पाखा लगायो । मंगलबार एपीएफसँग हार बेहोरेको आर्मीले बुधबार पुलिसलाई भने सहजै जित्यो । आर्मीले लिग दाबेदार मानिएको पुलिसलाई २५–१९, २५–१५, २५–२१ को सोझो सेटमै हरायो । आर्मीसँग पराजित हुनुपर्दा पुलिसको अंकतालिकामा धक्का लाग्यो । आर्मीले १२ अंक जोड्दा मंगलबारसम्म १० अंकसहित पहिलो स्थानमा भएको पुलिस तेस्रोमा पुग्यो । नयाँबजार सामाजिक क्लबले बुधबार जावलाखेल भलिबल ट्ेरनिङ सेन्टरलाई सोझो सेटमा पराजित गर्दै ३ अंक जोड्यो । लिगमा आफ्नो पाँचौं खेल खेल्ने क्रममा नयाँबजारले जावलाखेलमाथि २५–१९, २५–१७, २५–२१ सेटले हरायो । नयाँबजारको ५ खेलबाट ६ अंक छ । मणिमुकुन्दले ५ अंक जोडेको छ भने जावलाखेल र ढोरपाटनको खातामा कुनै अंक छैन । विदेशी खेलाडी विवादलिगको चौथो दिन पोखरा रंगशालामा एपीएफ र हेल्पबीच खेल निर्धारण गरिएको थियो । खेल हुनुपूर्व एपीएफका प्रशिक्षक ज्ञानेन्द्र विष्टले हेल्पले चार विदेशी खेलाडी राखेको भन्दै आयोजक नेपाल भलिबल संघसमक्ष उजुरी हाले । संघले छानबिन गर्दा चार भारतीय खेलाडी भेटिए । हेल्पले यसअघि रणवीर, अनवर र जयवीर नामका भारतीय खेलाडीलाई प्लेइङ सेटमा खेलाउँदै आएको थियो । बुधबार जयवीरको स्थानमा रोहित नामका अर्का भारतीय खेलाडी खेलाउन खोज्दा विवाद निम्तिएको थियो । संघले एपीएफको पक्षमा निर्णय गरेपछि हेल्पले ‘वाकओभर’ दिएर कोर्टबाट बाहिरिएको थियो । प्रतियोगिता संयोजक राजकुमार गुरुङले भारतीय खेलाडीको परिचयपत्र माग्दा नदिएपछि हेल्पलाई अयोग्य ठहर गरेको बताए । ‘उहाँहरूले एउटाको नामबाट अर्कै खेलाडी खेलाउन खोज्नुभयो,’ उनले भने, ‘पहिले दर्ता भएकै खेलाडी हो भन्ने प्रमाणित गर्न नसकेपछि बाहिरिनुभएको हो ।’ संघका सचिव डीबी नेपालीले भलिबल संघको नियमानुसार तीनमात्रै विदेशी खेलाडी खेलाउन पाइनेमा हेल्पले ४ विदेशी सामेल गरेको बताए । ‘टेक्निकल मिटिङमै हामीले यी कुरा राखेका थियौं तर उहाँहरू आउनुभएन,’ उनले भने, ‘कात्तिक १९ को पत्रमा समेत नियमहरू स्पष्ट लेखेर पठाएका थियौं ।’ उनले टिम दर्ता गर्ने बेलामा खेलाडीको परिचयपत्र माग्दा हेल्पले ‘पछि दिने’ भन्दै टारेको दाबी गरे ।हेल्प नेपालका प्रशिक्षक लक्ष्मण श्रेष्ठले टिम दर्ता गर्ने बेला भारतीय खेलाडीको बोलीचालीको नाम राख्दा समस्या आएको बताए । ‘बोलाउने नाम र परिचयपत्रको नाम फरक परेको मात्रै हो,’ उनले भने, ‘आयोजकले यसलाई बुझ्ने कोसिससमेत नगरी हाम्रो अपमान गरेपछि छोड्न बाध्य भयौं ।’ उनले आयोजकले कसैले प्लेइङ सेटका ६ खेलाडीभित्र, कसैले १२ भित्र ३ विदेशी राख्न पाउने आफूखुसी नियम बनाउँदा द्विविधा भएको आरोप लगाए । ‘हामी लिगमा अपराजित टिम थियौं,’ उनले भने, ‘उपाधि दाबेदार भएकाले हामीमाथि षड्यन्त्र भयो ।’ उनले गत संस्करणमा समेत आफ्नो टिममाथि यस्तै व्यवहार भएकोमा दु:खेसो पोखे । हेल्प नेपालले यसअघि दोस्रो संस्करणको क्लब लिग जितेको थियो । 